Predkladacia správa

Informácia o vybavovaní petícií a sťažností Úradom vlády SR a orgánmi štátnej správy za rok 2005 (ďalej Informácia) sa predkladá na rokovanie vlády Slovenskej republiky podľa bodu C.7. „Zamerania kontrolnej činnosti Úradu vlády SR na I. polrok 2006“ schváleného uznesením vlády SR č. 1001 zo 14. decembra 2005.

	Informácia je spracovaná za Úrad vlády SR, ministerstvá, ostatné ústredné orgány štátnej správy, krajské úrady, obvodné úrady a subjekty v pôsobnosti uvedených orgánov štátnej správy. Petičné právo a vybavovanie petícií upravuje zákon č. 85/1990 Zb. o petičnom práve v znení zákona č. 242/1998 Z. z. Podávanie, prijímanie, vybavovanie sťažností a kontrolu vybavovania sťažností fyzických osôb a právnických osôb upravuje zákon             č. 152/1998 Z. z. o sťažnostiach, ktorého ustanovenia ak zákon o petičnom práve neustanovuje inak sa vzťahujú aj na vybavovanie petícií.

	Správa bola spracovaná z podkladov evidencie petícií a sťažností vedenej centrálne za Úrad vlády SR v sekcii kontroly a na základe ročných správ orgánov štátnej správy predložených Úradu vlády SR v zmysle povinnosti stanovenej v § 10 ods. 4 zákona                č. 152/1998 Z. z. o sťažnostiach.

	Cieľom Informácie je poskytnúť vláde súhrnnú informáciu o počte, zameraní a vyhodnotení petícií a sťažností vybavovaných v roku 2005 Úradom vlády SR a orgánmi štátnej správy.

	V roku 2005 orgány štátnej správy prijali celkom 224 petícií a 16173 sťažností, z ktorých sa  prešetrením zistila opodstatnenosť  19 petícií a 3710 sťažností.

	Po prerokovaní a zaujatí stanoviska vládou Slovenskej republiky, bude Informácia vzhľadom na to, že sa týka uplatnenia ústavného práva na úseku petícií a sťažností  zaslaná predsedovi Národnej rady SR, výborom Národnej rady SR, Ústavnému súdu SR, Generálnej prokuratúre SR, verejnému ochrancovi práv, Slovenskému národnému stredisku pre ľudské práva a tiež zástupcovi Slovenskej republiky pred Európskym súdom pre ľudské práva. Za účelom informovania verejnosti  bude materiál uverejnený na internetovej stránke Úradu vlády SR.